JÁNOSHÁZA VÁROS

ÖNKORMÁNYZATÁNAK

KÉPVISELŐ-TESTÜLETE

JÁNOSHÁZA

**J E G Y Z Ő K Ö N Y V**

Készült: **Jánosháza** Város Önkormányzatának Képviselő-testülete **2017. május 25-én megtartott** ülésén.

Jelen vannak:

Kiss András polgármester

Dr. Kiss Imre alpolgármester

Balhási Imréné képviselő

Németh Zoltán, képviselő

Stankovics István képviselő

Bertáné Dörnyei Judit, képviselő

Jakab Tibor, képviselő (7 fő)

Meghívottak közül jelen van:

dr. Balás Endre jegyző

Horváthné Apró Erzsébet pénzügyi osztályvezető

Bakos Ágnes, Vas Népe munkatársa

Kiss András polgármester: Köszönti a megjelenteket. Megállapítja, hogy az ülés határozatképes, 7 fő képviselőből 7 fő jelen van, az ülést megnyitja. Jegyzőkönyv-hitelesítőnek javasolja Bertáné Dörnyei Judit, és Balhási Imréné képviselőket. Javasolja a meghívóban szereplő napirendi pontok elfogadását az alábbiak szerint:

1. Beszámoló a két ülés közt történt eseményekről és a lejárt határidejű határozatok végrehajtásáról.

Előadó: polgármester

1. 2016. évi zárszámadás megtárgyalása

Előadó: polgármester

1. Gyermekvédelmi beszámoló megtárgyalása

Előadó: jegyző

1. Településképi arculati kézikönyv elkészítése

Előadó: jegyző

1. Egyebek

Zárt ülés keretében:

1. Elidegenítési tilalom törlése

Előadó: polgármester

2. Önkormányzati lakások, és helyiségek bérletével kapcsolatos döntések megtárgyalása

Előadó: polgármester

A Képviselő-testület 7 igen szavazattal, ellenszavazat és tartózkodás nélkül a javasolt napirendi pontot és a jegyzőkönyv-hitelesítők személyét elfogadja.

*1. Beszámoló a két ülés közt történt eseményekről és a lejárt határidejű határozatok végrehajtásáról.*

*Előadó: polgármester*

Kiss András, polgármester: Az elmúlt időszak rendkívül mozgalmas, és eseménydús volt. A három beadott pályázat mindegyike sikeres volt. A Zöldváros kialakítására 150 millió Ft-ot nyert Jánosháza, 45 millió Ft-ot az óvoda felújítására, 62,5 millió Ft-ot pedig a kerékpárút, gyalogút, valamint az átkelőhelyek kiépítésére. A temető felé vezető úton megkezdődött a járda kialakítása, a lámpák cseréje folyamatosan tart, június végéig kell kicserélni az összes közvilágítási elemet. Az Árpád utca fennmaradó részét is elkezdték térkövezni. A temető körbekerítése is elkezdődik. A Keri-Peri Kft. elkezdte a Spar üzlet tervezését, a két megvásárolt területet összevonják, és arra tervezik az egész egységet.

Balhási Imréné, képviselő: Felavatásra került Batthyány Lajos szobra.

Kiss András, polgármester: Így van, valamint felköszöntötték Jánosháza legidősebb lakóját Simon Ferencné Sári nénit, aki 105 éves. Egy kérése volt, hogy még egyszer szeretne eljönni Jánosházára, mivel jelenleg a külsővati idősek otthonában van. Ezt a kérését természetesen teljesítik.

Németh Zoltán, képviselő: A Négy évszak park mikor, és kik telepítik át?

Kiss András, polgármester: A talaj felmérése elkezdődött, és utána folyamatosan telepítik át a növényeket a közfoglalkoztatottak.

A Képviselő-testület 7 igen szavazattal, ellenszavazat és tartózkodás nélkül a beszámolót elfogadja.

1. *2016. évi zárszámadás megtárgyalása*

*Előadó: polgármester*

Kiss András, polgármester: Felkéri Horváthné Apró Erzsébet, pénzügyi osztályvezetőt, hogy ismertesse a 2016. évi zárszámadást.

Horváthné Apró Erzsébet, pénzügyi osztályvezető: Részletesen ismerteti az előterjesztést (mellékelve).

Jakab Tibor, képviselő: A pénzmaradványt eddig a Bizottság tárgyalta, most viszont a Társulási Tanács.

Horváthné Apró Erzsébet, pénzügyi osztályvezető: Jánosháza továbbra is a jánosházi pénzmaradványokat tárgyalja, a társulás pedig a társulásét. Csak a társulásban nagyobb része van Jánosházának.

Dr. Kiss Imre alpolgármester: Esetleg van olyan tapasztalat, hogy egy városnak mennyi pénzének kell lennie?

Horváthné Apró Erzsébet, pénzügyi osztályvezető: Erre nincs tapasztalat, mivel nagyban befolyásolja egy város gazdaságát, hogy mennyi adó folyik be. Azonban az önkormányzat biztonságos működéséhez van elegendő összeg, így ha bármilyen nagyobb volumenű dolog is történne, nem befolyásolná a zavartalan működést.

Kiss András, polgármester: Mindig van tartalék a zavartalan működéshez. Javasolja a 2016. évi költségvetés módosításáról szóló rendelet elfogadását!

A Képviselő-testület 7 igen szavazattal, ellenszavazat és tartózkodás nélkül az alábbi rendeletet alkotja:

6/2017. (V.26.) önkormányzati rendelet:

Jánosháza Város Önkormányzatának Képviselő-

testülete az önkormányzat 2016. évi költségvetését

megállapító 1/2016. (III.19.)önkormányzati rendelet

módosítását a mellékletben foglaltak szerint elfogadja.

Felelős: polgármester

Határidő: azonnal

Kiss András, polgármester: Javasolja a zárszámadásról szóló rendelet elfogadását!

A Képviselő-testület 7 igen szavazattal, ellenszavazat és tartózkodás nélkül az alábbi rendeletet alkotja:

7/2017. (V.26.) önkormányzati rendelet:

Jánosháza Város Önkormányzatának Képviselő-testülete az önkormányzat 2016. évi zárszámadásáról szóló rendeletét a mellékletben foglaltak szerint elfogadja.

Felelős: polgármester

Határidő: azonnal

Horváthné Apró Erzsébet, pénzügyi osztályvezető: Ismerteti a 2016. évi belső ellenőrzésről szóló beszámolót (mellékelve).

Kiss András, polgármester: Javasolja a belső ellenőrzésről szóló beszámoló elfogadását!

A Képviselő-testület 7 igen szavazattal, ellenszavazat és tartózkodás nélkül a következő határozatot hozza:

61/2017.(V.25.) Képviselő-testületi határozat:

Jánosháza Város Önkormányzatának Képviselő-testülete a belső kontrollrendszer 2016. évi működéséről szóló nyilatkozatot a mellékletben foglaltak szerint elfogadja.

Felelős: polgármester

Határidő: azonnal

1. *Gyermekvédelmi beszámoló megtárgyalása*

*Előadó: jegyző*

Kiss András, polgármester: Felkéri dr. Balás Endre jegyző urat, hogy ismertesse az előterjesztést.

dr. Balás Endre, jegyző: Részletesen ismerteti az előterjesztést (mellékelve).

Kiss András, polgármester: Kéri elfogadni a gyermekjóléti és gyermekvédelmi feladatok ellátásáról szóló értékelést.

A Képviselő-testület 7 igen szavazattal, ellenszavazat és tartózkodás nélkül az alábbi rendeletet alkotja:

62/2017.(V.25.) Képviselő-testületi határozat:

Jánosháza Város Önkormányzatának Képviselő-testülete a gyermekjóléti és gyermekvédelmi feladatok ellátásáról szóló értékelést a mellékletben foglaltak szerint elfogadja.

Felelős: polgármester

Határidő: azonnal

1. *Településképi arculati kézikönyv elkészítése*

*Előadó: jegyző*

Kiss András, polgármester: Felkéri dr. Balás Endre jegyző urat, hogy ismertesse az előterjesztést.

dr. Balás Endre, jegyző: Részletesen ismerteti az előterjesztést (mellékelve). Hasonló, mint a helyi építési szabályzat, hangsúly a településképen van. A folyamat egy lakossági fórummal kezdődik, ahol a lakosságot tájékoztatni kell a tevékenység megkezdéséről. Ezek után a települést kell feltérképezni, fényképezni, és ennek megfelelően készül el az arculati kézikönyv. Ennek elkészülése után szintén a lakosságot kell bevonni, ahol véleményezik. A testület ezután dönti el, hogy milyen lakossági véleményt vesz még figyelembe, illetve hagy figyelmen kívül. Ehhez készítettek egy partnerségi egyeztetési rendeletet, melyet el kellene fogadni, valamint egy bizonyos összeget biztosítani erre a munkára.

Kiss András, polgármester: Ez körülbelül 1.000.000,- Ft-ba fog kerülni.

Bertáné Dörnyei Judit, képviselő: Építészt is kell alkalmazni?

dr. Balás Endre, jegyző: Igen kell egy főépítész, aki véleményezi, így az ő munkadíját is ki kell fizetni. Az Akcióterv mérnöki iroda Kft-vel készíttetik a helyi építési szabályzatokat rendszeresen, velük tárgyalt erről a témáról, és ők el is vállalják.

Kiss András, polgármester: Amit mi magunk is meg tudunk csinálni, azt meg is csináljuk, ezzel is csökkentve a költségeket.

dr. Balás Endre, jegyző: A helyi építési szabályzat miatt elég sok adat a rendelkezésünkre áll.

Kiss András, polgármester: Van Honismereti körünk is, ahol szintén sok dokumentáció található, és felhasználhazó. Javasolja elfogadni a településképi arculati kézikönyv elkészítését, javasolja, hogy erre 1 millió Ft-ot biztosítsanak!

A Képviselő-testület 7 igen szavazattal, ellenszavazat és tartózkodás nélkül az alábbi határozatot alkotja:

63/2017.(V.25.) Képviselő-testületi határozat:

Jánosháza Város Önkormányzatának Képviselő-testülete elkészíti a település településképi arculati kézikönyvét és településképi rendeletét. A Képviselő-testület megbízza a polgármestert, hogy rendelje meg a településképi arculati kézikönyv és a településképi rendelet elkészítését, továbbá folytassa le a kézikönyv elfogadásához szükséges partnerségi egyeztetést. 1.000 e Ft a tartalék terhére.

Felelős: polgármester

Határidő: azonnal

Kiss András, polgármester: Kéri elfogadni a partnerségi egyeztetés szabályairól szóló rendeletet!

A Képviselő-testület 7 igen szavazattal, ellenszavazat és tartózkodás nélkül a következő rendeletet alkotja:

8/2017. (V.26.) önkormányzati rendelet:

Jánosháza Város Önkormányzatának Képviselő-testülete a partnerségi egyeztetés szabályairól szóló rendeletét a mellékletben foglaltak szerint elfogadja.

Felelős: polgármester

Határidő: azonnal

1. *Egyebek*

Kiss András, polgármester: A Batthyány Lajos ÁMK óvodáját fejlesztik, javasolja a közbeszerzési ajánlattételi felhívást közzé tenni 44 370 e Ft keretösszeggel!

A Képviselő-testület 7 igen szavazattal, ellenszavazat és tartózkodás nélkül a következő határozatot hozza:

64/2017.(V.25.) Képviselő-testületi határozat:

Jánosháza Város Önkormányzatának Képviselő-testülete közbeszerzési ajánlattételi felhívást tesz közzé a Jánosházi Batthyány Lajos ÁMK Óvodájának fejlesztésére (belső felújítás és eszközbeszerzés, projektazonosító: TOP-1.4.1-15-VS1-2016-0003). A munkálatokra a Képviselő-testület összesen 44 370 e Ft-ot biztosít. A Képviselő-testület megbízza a polgármestert az ajánlattételi felhívás összeállításával és kiküldésével.

Felelős: polgármester

Határidő: azonnal

Kiss András, polgármester: Javasolja a közbeszerzési ajánlattételt közzé tenni a zöld város pályázathoz is 147 501 e Ft keretösszeggel közösségi terek fejlesztésére!

A Képviselő-testület 7 igen szavazattal, ellenszavazat és tartózkodás nélkül a következő határozatot hozza:

65/2017.(V.25.) Képviselő-testületi határozat:

Jánosháza Város Önkormányzatának Képviselő-testülete közbeszerzési ajánlattételi felhívást tesz közzé közösségi terek fejlesztésére (rekreációs központ kialakítása, projektazonosító: TOP-2.1.2-15-VS1-2016-00005). A munkálatokra a Képviselő-testület összesen 147 501 e Ft-ot biztosít. A Képviselő-testület megbízza a polgármestert az ajánlattételi felhívás összeállításával és kiküldésével.

Felelős: polgármester

Határidő: azonnal

Kiss András, polgármester: Fejlesztési támogatásért fordult hozzánk a Jánosháza Fejlesztéséért Nonprofit Kft, mely 100%-ig önkormányzati tulajdon. 5.559.684,- Ft összegből a tudástranszfer központ be nem fejezett helyiségében irodahelyiséget elekítanak ki, 739.900,- Ft-ból bútorokat vásárolnak. Kéri elfogadni a fejlesztéshez szükséges támogatást, valamit az eszközbeszerzésre szükséges összeget!

A Képviselő-testület 7 igen szavazattal, ellenszavazat és tartózkodás nélkül a következő határozatot hozza:

66/2017.(V.25.) Képviselő-testületi határozat:

Jánosháza Város Önkormányzatának Képviselő-testülete a Jánosháza Fejlesztéséért Nonprofit Kft. 2017. évi második negyedéves fejlesztési tervének megvalósítására 5.559.684,- Ft önkormányzati hozzájárulást biztosít építéshez kapcsolódó fejlesztések megvalósítására továbbá 739.900,- Ft önkormányzati hozzájárulást biztosít eszközbeszerzésre.

Felelős: polgármester

Határidő: azonnal

dr. Balás Endre, jegyző: A templomfelújtás közbeszerzési kiírásáról döntés született az előző ülésen. Ez idegen ingatlanon végzendő beruházuás lenne. Ezt jobban átgondolva praktikusabb lenne támogatásként átadni a pénzösszeget az egyháznak. A Belügyminisztériumból kapják a támogatást, a minisztérium is ezt javasolja.

Dr. Kiss Imre alpolgármester: Mi a biztosíték arra, hogy ez megfelelően fog működni?

dr. Balás Endre, jegyző: Amit az egyházközséggel kötnek támogatási szerződés, abban bent lesz foglalva az elszámolási kötelezettség, de az állam felé az önkormányzatnak kell elszámolnia.

Kiss András, polgármester: Kéri a templom felújításáról szóló határozat visszavonását!

A Képviselő-testület 7 igen szavazattal, ellenszavazat és tartózkodás nélkül a következő határozatot hozza:

67/2017.(V.25.) Képviselő-testületi határozat:

Jánosháza Város Önkormányzatának Képviselő-testülete a 48/2017. (IV.12.) Képviselő-testületi határozatát visszavonja.

Felelős: polgármester

Határidő: azonnal

dr. Balás Endre, jegyző: A Sportegyesület is behozta a 2016. évi elszámolását, javasolja az elszámolás elfogadását.

Kiss András, polgármester: Javasolja elfogadni a Jánosháza Város Sportegyesület 2016. évi elszámolását.

A Képviselő-testület 7 igen szavazattal, ellenszavazat és tartózkodás nélkül a következő határozatot hozza:

68/2017.(V.25.) Képviselő-testületi határozat:

Jánosháza Város Önkormányzatának Képviselő-testülete a Jánosháza Városi Sportegyesület (9545 Jánosháza, Vágóhíd u. 7.) 2016. évi, 8.799 e Ft összegű támogatásának felhasználására vonatkozó elszámolást elfogadja.

Felelős: polgármester

Határidő: azonnal

dr. Balás Endre, jegyző: A helyi támogatási rendeletünkben benn van, hogy jelzálogot jegyeztet be az önkormányzat arra az ingatlanra, amelynek megvásárlásához támogatást nyújt. Ha a támogatott nem fizeti vissza a tartozást, akkor végrehajtást szoktak indítani, és a jövedelemből van letiltva. Ez általában be is szokott folyni. Ha nem lehet letiltani a jövedelemből, akkor a végrehajtás keretében is jelzálogjogot jegyeztetnek be az ingatlanra. Ennek költsége van, mint a törlésnek is, amit ki kell fizetni, ezért, mivel a végrehajtás során sor kerül a jelzálog bejegyzésére, javasolja, hogy töröljék a rendeletből a jelzálogjog-bejegyzés előírását.

Kiss András, polgármester: Ha ezt eltörlik, akkor másik pénzintézettől még lehetséges a kölcsön felvétele, és a bank által bejegyzett zálogjog megelőzi az önkormányzatot a végrehajtás eseté, így nem biztos, hogy az ingatlan végrehajtása során tudják érvényesíteni a követelést. Nem javasolja a rendelet módosítását.

dr. Balás Endre, jegyző: A Zalaispa Zrt-nek visszavonta a NHKV Zrt a megfelelőségi véleményét. A hulladékgazdálkodási törvény kimondja, hogy nem lehet olyan vállalkozóval hulladékszállítási szerződést kötni, akinek nincs megfelelőségi véleményezése. Viszont az sincs benn, ha valakinek visszavonják, akkor szerződést kell bontani. Az NHKV Zrt azt javasolta, hogy mondják fel a szerződést a Zalaispa Zrt-vel, és keressenek olyan céget, aki rendelkezik megfelelőségi véleményezéssel. Az állam most felosztja az ország területét régiókra, és meg van, hogy melyik cég melyik régióba szállíthatja a hulladékot. Jánosháza a soproni hulladékszállító céghez van kijelölve, ott a Müllex Kft lesz az alvállalkozó, de ez egyenlőre csak egy tervezet. Egyeztetett a Zalaispa Zrt-vel, nekik most lesz ülésük, ahol ezt a problémát meg fogják vitatni. Javasolja, hogy várjanak addig, míg az állam kijelöli kivel tudnak szerződést kötni.

Jakab Tibor, képviselő: A Sümegi utcát felújítják. A Vasivíz Zrt-nek van egy javaslata, amit a Bizottsági ülésen már tárgyaltak. Kéri a polgármester urat, hogy mondja el ezt a javaslatot.

Kiss András, polgármester: A Vasivíz Zrt tudja, hogy elég rossz állapotban vannak a vízvezetékek. A főnyomócső a Sümegi utcában van, és ezt szeretnék kicserélni. Ezt a cserét a szennyvízberuházás keretein belül szeretné megoldani, ez akkor nem a saját költségén valósulna meg, hanem a beruházó fizetné. Ebbe beletartozik az aszfaltozási munka is, melyet szintén a beruházó fizetne meg. Nem szeretné, ha más pénzével akarna gazdálkodni a Vasivíz Zrt. Azt kérték, hogy az ivóvíz vezeték a cseréjét, ami körülbelül 25 millió Ft,- Jánosháza Város Önkormányzata finanszírozza. Ezt ő nem tudja támogatni.

Jakab Tibor, képviselő: Az a véleménye, hogy hallgassák meg a vízmű igazgatóját, hívják meg, és személyesen mondja el az ő álláspontjukat.

Kiss András, polgármester: A javaslattal egyetért, hívják meg a vízmű igazgatóját. A temető körbekerítését szeretnék megcsináltatni. Erre a munkára kaptak több ajánlatot. Kéri elfogadni a temető kerítésének megrendelését a Lamandert Kft-től, nettó 2.266.200,- Ft megbízási díj ellenében.

A Képviselő-testület 7 igen szavazattal, ellenszavazat és tartózkodás nélkül a következő határozatot hozza:

69/2017.(V.25.) Képviselő-testületi határozat:

Jánosháza Város Önkormányzatának Képviselő-testülete megrendeli a Lamandert Kft-től (1054 Budapest, Honvéd u. 8.) a temető (Jánosháza 07; 08. hrsz.) kerítésének elkészítését nettó 2.266.200,- Ft megbízási díj ellenében

Felelős: polgármester

Határidő: azonnal

Mivel több napirend, hozzászólás nincs, Kiss András polgármester az ülést 09.45. órakor bezárja.

K.m.f.

Kiss András dr. Balás Endre

polgármester jegyző

Bertáné Dörnyei Judit Balhási Imréné

jegyzőkönyv- hitelesítő jegyzőkönyv-hitelesítő